กินยาผิดซอง??แฉทุกวัน ทันเกมหุ้น
ราคาเหมาะสมของหุ้นสื่อสารมือถือที่มีอยู่ในตลาด 4 เจ้ายามนี้ หลังการประมูลคลื่น 4G แต่ละตัวที่จะเหมาะเข้าซื้อ และถือเพื่อทำกำไรอยู่ตรงไหน ...ยังมีความไม่ชัดเจน เพราะว่า นักวิเคราะห์แต่ละสำนักก็มีความเห็นกันไปต่างๆ นานา
11 ม.ค. 2559

ราคาเหมาะสมของหุ้นสื่อสารมือถือที่มีอยู่ในตลาด 4 เจ้ายามนี้ หลังการประมูลคลื่น 4G แต่ละตัวที่จะเหมาะเข้าซื้อ และถือเพื่อทำกำไรอยู่ตรงไหน …ยังมีความไม่ชัดเจน เพราะว่า นักวิเคราะห์แต่ละสำนักก็มีความเห็นกันไปต่างๆ นานา
แน่นอนว่า ส่วนใหญ่แนะให้ขายมากกว่าให้ซื้อ 
พวกที่แนะให้ขายก็ให้ราคาเป้าหมายต่ำติดพื้นซะเว่อร์ ด้วยข้อกล่าวหาว่า ในลักษณะ 1) พวกได้ใบอนุญาตแพง จะมีปัญหาการเงิน 2) พวกที่แพ้ ไม่ได้ใบอนุญาต ก็เสียโอกาสทางธุรกิจ
ส่วนที่แนะให้ซื้อก็สุดโต่งไม่แพ้กัน เป็นไปตามสูตร..สองคนยลตามช่อง คนหนึ่งมอง เห็นโคลนตม อีกคนเห็นฟ้า ดาราพราย…
นักลงทุนไม่รู้จะเชื่อใครดี…จะขายทิ้งเพราะเห็นราคารูดหนัก ก็กลัวขายหมู…จะซื้อถัวเฉลี่ยก็กลัวจะขาดทุนหนักกว่าเดิม….ถือไว้เฉยๆ ทำใจให้มีอุเบกขา ก็เหมือนกับ นอนกอดหมอนที่ร้อนยิ่งกว่าไฟ
ท่าทีของนักวิเคราะห์ที่ชวนให้สับสน และราคาหุ้นไหลร่วงลงต่อเนื่องมากกว่า 30% กันทุกราย โดยเฉพาะ DTAC และ JAS ค่อนข้างหนักกว่าเพื่อน …ร่วงมากกว่า 60%…ทำให้แม้ว่าผู้บริหารระดับสูงของบริษัททั้ง 4 ค่าย จะออกมาแถลงข่าวปากเปียกปากแฉะ ยืนยันและตอกย้ำว่า ไม่มีความจำเป็นและเดือดร้อนทางการเงิน หรือทางการแข่งขัน…ก็ไม่มีน้ำหนักเพียงพอที่จะสามารถยับยั้งแรงขายหุ้นทิ้งได้
กลายเป็นหุ้น “วิกฤตศรัทธา” ถ่วงตลาดมานานนับเดือนเพราะความเชื่อแพร่กระจายไปยังกลุ่มนักลงทุนเหมือนไฟลามทุ่งว่า การแข่งขันที่รุนแรงขึ้น ทำให้มีการงัดเอากลยุทธ์ส่งเสริมการขายที่รุนแรงเพื่อแย่งชิงส่วนแบ่งทางการตลาดทำให้ค่าบริการด้านข้อมูล (Data tariff) ของอุตสาหกรรมโทรศัพท์เคลื่อนที่ไทยจะปรับตัวลดลง เนื่องจากถูกบังคับ ซึ่งจะลดทอนผลประโยชน์จากต้นทุนค่าส่วนแบ่งรายได้ ทำให้กระแสเงินสดสุทธิ (Free cash flow) ของผู้ประกอบการติดลบ และอัตราส่วนหนี้สินเพิ่มขึ้น
ขนาดบริษัทจัดอันดับที่ว่ากลางๆ อย่าง ฟิทช์ เรทติ้งส์ บริษัทประเมินความน่าเชื่อถือของหลักทรัพย์ ยังออกเอกสารในเชิงค่อนข้างเอียงทางลบ แม้ว่าจะพยายามให้ดูมีเหตุมีผลมากกว่าใครก็เถอะ
ล่าสุด …รายนี้อยู่ต่างประเทศ มาช้ากว่าใคร…แต่มาช้าก็ยังดีกว่าไม่มา…เมื่อNew Street Research บริษัทวิจัยที่ช่ำของทางด้านโทรคมนาคม ซึ่งรับงานทำวิจัยเพื่อเผยแพร่ให้บริษัทหลักทรัพย์ วาณิชธนกิจ และกองทุนเก็งกำไรทั่วโลก ออกบทประเมินค่าธุรกิจสื่อสารไทย 4 ราย…ให้เห็นดำเห็นแดง
แม้จะมาช้า แต่ข้อมูลและข้อสุรป ก็ไม่ธรรมดา เพราะประวัติที่ทำวิจัยมาโดยกลุ่มผู้ก่อตั้งและพนักงาน ก็ถือว่า มีชื่อเสียงพอสมควร มีเครือข่ายข้อมูลมากกว่า 170 ประเทศเลยทีเดียว
นั่นไม่สำคัญเท่ากับข้อสรุปของงานวิจัยที่นักวิจัยของบริษัทนี้ฟันธงออกมาที่ค่อนข้างแตกต่างกัน นักวิเคราะห์บ้านเราชนิดพลิกหน้ามือเป็นหลังมือกันเลยทีเดียว
จะบอกว่ากินยาผิดซองก็อาจจะได้ … ไม่นักวิเคราะห์เมืองไทยเรา ก็คงเป็น นักวิเคราะห์ฝรั่งบริษัทนี้
เพราะฟันธงออกมามีรายละเอียดด้วยตัวเลขชัดเจนว่า …ให้เข้าซื้อ JAS ..ตามด้วยถือ TRUE…แล้วขายทิ้ง ADVANC กับ DTAC (ดูตารางประกอบเปรียบเทียบ)
 
เทียบราคาเป้าหมายหุ้นสื่อสารในมุมมองของ NEW STREET RESEARCH
ชื่อหุ้น
ราคาเป้าหมายเดิม
ราคาเป้าหมายล่าสุด
ราคาตลาดล่าสุด
คำแนะนำ
ADVANC
110.00
97.00
144.00
ขาย
DTAC
38.00
18.00
30.00
ขาย
TRUE
9.00
5.50
6.00
กลาง
JAS
7.50
6.00
3.00
ซื้อ
ราคา: บาทต่อหุ้น
 
เหตุผลก็ง่ายๆ ราคาหุ้นในตลาดตัวแรกต่ำกว่าราคาเป้าหมายมาก ก็แค่ 3.00 บาท เมื่อวันศุกร์ที่ผ่านมา
ส่วนตัวต่อไปนั้น ราคาตลาดสูงกว่าราคาเป้าหมายไม่มากนัก
ส่วนสองตัวหลังที่เคยเป็นทั้งอันดับหนึ่งและสองของวงการนั้น ราคาเป้าหมายล่าสุดต่ำกว่าราคาตลาดค่อนข้างเยอะ
น่าเสียดายที่เหตุผลในการฟันธงดังกล่าวเป็นข้อมูลจำเพาะที่ขายเฉพาะสมาชิกที่มีรหัสเข้าเท่านั้น ใครไม่มีก็คงอดไปด้วย รวมทั้ง ข่าวหุ้นธุรกิจ
ใครอยากจะรู้เหตุผลเชิงลึกว่าทำไมข้อสรุปของบริษัทนี้ ถึงได้ต่างจากนักวิเคราะห์ทั้งหลายแหล่ค่อนข้างสวนทางกันมากแบบเหลือเชื่อ..กรุณาควักเงินจ่ายเองนะจ๊ะ
แล้วจะรู้ว่าใครกันแน่ …กินยาผิดซอง